
DECISIÓ 10/04

Assumpte: Anunci Audi allroad V8 quattro
1. El mes de febrer de 2004, cinc persones formulen una reclamació en relació amb l’anunci esmentat. Les persones reclamants consideren que l’anunci atempta contra els drets dels animals i afirmen que per anunciar un cotxe no cal representar les expressions de “desesperança dels animals que viuen en captivitat”. 

2. Es localitza una emissió de l’anunci objecte de reclamació el 19 de gener de 2004 a les 22.12 hores, a TV3.

3. L’anunci mostra imatges de diversos animals (una tortuga, un lleó, un orangutan, una pantera, un hipopòtam i un mico) en situació de captivitat. 

Tot l’anunci s’acompanya amb un fons musical. En la darrera seqüència, apareix el cotxe que s’anuncia aparcat en un racó d’un pàrquing totalment buit.

Al final de l’anunci apareix sobre pantalla negra la sobreimpressió: “No tots hem nascut per viure a la ciutat. Audi allroad V8 quattro”.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 31 de març de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions perquè entén que, atès que les imatges es limiten a mostrar animals salvatges en situació de captivitat i que en cap moment hi apareixen escenes fictícies de crueltat, maltractament o sofriment dels animals, no hi ha cap vulneració de la normativa audiovisual vigent en matèria de protecció dels animals.

5. El Consell acorda comunicar aquesta decisió a les persones interessades i a Televisió de Catalunya.

Barcelona,  31 de març de 2004

El president

Francesc Codina i Castillo

